Det drejer sig om en landmand fra Vendsyssel, som ved landsretten blandt andet er blevet frakendt retten til at eje, bruge, passe eller slagte eller beskæftige sig personligt med dyr. Frakendelsen gælder i to år. Frakendelsen til al dyrehold er sket, fordi landsretten fandt det bevist, at den tiltalte – en mand i 60’erne – i forbindelse med en transport af grise til slagtning tilbage i september 2017 før og under denne transport har udsat to grise for groft uforsvarlig behandling med karakter af mishandling. Derved stadfæster landsretten en tidligere dom fra Retten i Hjørring. Landmanden fik derudover også en betinget dom på tre måneders fængsel. Frakendelsen af retten til at have dyrehold gælder fra endelig dom. Det er Dyrevelfærdssektionen ved Nordjyllands Politi, der har efterforsket sagen, og selvom sagen er nogle få år gammel, så har lederen af sektionen, politikommissær Henrik Jensen, i særlig grad hæftet sig ved denne stadfæstelse. Der er nemlig tale om en principiel afgørelse med total rettighedsfrakendelse til dyrehold. - Dét understreger, at man skal behandle sine dyr ordentligt og inden for lovens rammer – ellers får det en mærkbar konsekvens, siger politikommissær Henrik Jensen, der dog understreger, at en række forudgående sager også har været medvirkende til sagens samlede udfald, idet tiltalte tidligere havde overtrådt dyreværnsloven.

Opsummering:
En nordjysk landmand er blevet frakendt retten til at eje og passe dyr, efter han er dømt for i forbindelse med en transport af grise til slagtning at have udsat to grise for groft uforsvarlig behandling med karakter af mishandling.